སློབ་དཔོན་པདྨ་འབྱུང་གནས་ཀྱིས༔ཕྱག་ཉམས་བཞེས་པའི་གདམས་པ་འདི༔ཡེ་ཤེས་མཚོ་རྒྱལ་བདག་ལ་གདམས༔ཕྱི་རབས་འགྲོ་ལ་ཕན་དོན་དུ༔ཡི་གེར་བྲིས་ཏེ་གཏེར་དུ་སྦས༔ལན་གཅིག་དུས་ཀྱི་ཐ་མ་ལ༔ས་བདག་དུག་རླངས་ལངས་པའི་ཚེ༔ལས་དང་སྐལ་པར་ལྡན་པ་ཡི༔སྐྱེས་བུ་གཅིག་དང་འདི་འཕྲད་ཤོག༔རྒྱུད་འདི་སྟོན་ཞིང་སྤེལ་བའི་ཚེ༔ས་གཡོས་འོད་དང་སྒྲ་ཆེན་འབྱུང༔འབྲུག་ཆར་སེར་བ་ཁུ་འཕང་འབྱུང༔ཚོགས་ཀྱི་འཁོར་ལོ་རྒྱ་ཆེན་དང༔ཕྱི་ནང་མཆོད་པ་དཔག་མེད་བཤམ༔བཀའ་ཆེན་ལས་ཀྱི་གཉེར་འཛིན་པ༔རྣལ་འབྱོར་ང་རོ་མཐུ་སྟོབས་ཅན༔གང་ལ་ཅི་འདུལ་སྤྲུལ་པ་འགྱེད༔བློ་སྟོབས་ཆེ་ཞིང་སྤོབས་པར་ལྡན༔རིགས་ལྡན་འདི་ལ་འདི་མནོས་ཤིག༔གཞན་ཡང་ལས་ཅན་སྐྱེས་བུ་ནི༔གང་ཤར་རྟོག་མེད་རྣལ་འབྱོར་པ༔ངང་ཉིད་འཇམ་ཞིང་ཤེས་རབ་ཆེ༔སྣ་ཚོགས་སྤྱོད་པས་ས་ལམ་བགྲོད༔གདུལ་དཀའི་རྨུ་རྒོད་འདྲེན་པའི་དཔལ༔དཔྲལ་བའི་གཉེར་མ་ཨཱཿཡིས་མཚན༔དཔུང་མགོ་གཡས་སུ་ཤ་མཚན་ཡོད༔མགྲིན་པར་པདྨའི་སྨེ་བ་དང༔ཡན་ལག་ཀུན་འདུས་རྡོ་རྗེ་ཅན༔སྤྱན་ནི་སྐྱེ་མེད་གྱེན་ཐུར་གཟིགས༔དེ་ལ་བཀའ་འདི་བདག་ལྡན་གྱིས༔སྨོན་ལམ་ལྡན་པ་རྡོ་རྗེ་འམ༔མཆོག་དབྱངས་ཞེས་བྱའི་རོལ་པ་ནི༔དཀར་ཆས་དགེ་བའི་ལས་ལ་སྤྱོད༔དེས་ཀྱང་བཀའ་ཡི་ཆ་གཅིག་འཛིན༔མ་སྤེལ་སྙིང་གི་དཀྱིལ་དུ་ཆོངས༔ས་མ་ཡ༔ཁ་ཐཾ༔བརྡ་ཐིམ༔དུང་ལྷ་ཁྱོད་ཀྱིས་བཀའ་འདིའི་བྱ་ར་གྱིས༔རྡོ་རྗེ་ལེགས་པས་རྒྱབ་གཉེར་བྱ་ར་གྱིས༔གཏེར་རྐུན་བྱུང་ན་སྲོག་གི་དབང་པོ་སྣུབས༔སོ་ཕག་ཤི་ཐཾ༔